Posduiwe het vir lank 'n belangrike rol in oorloë gespeel. Vanweë hul tuiskominstink, spoed en vermoë om hoog te kan vlieg, is hulle dikwels as militêre boodskappers gebruik. Posduiwe van die Racing Homer-ras is tydens die Eerste en Tweede Wêreldoorlog gebruik om boodskappe oor te dra. Twee-en-dertig van hierdie duiwe is met die Dickin-medalje vereer. Sedert 1957 word posduiwe nie meer in hierdie hoedanigheid gebruik nie. Gedurende die Eerste sowel as die Tweede Wêreldoorlog is posduiwe gebruik om boodskappe terug te neem na hulle hokke agter die linies. Wanneer die duiwe geland het, het drade in die duiwehok 'n klokkie of gonser geaktiveer, sodat 'n soldaat van die Seinkorps sou agterkom dat 'n boodskap gearriveer het. Hy sou na die duiwehok gaan, die boodskap uit die houer verwyder en dit per telegraaf, veldtelefoon of persoonlike boodskapper na die bestemming stuur. 'n Posduif se werk was gevaarlik. Vyandelike soldate in die nabye omgewing het gereeld duiwe probeer afskiet, omdat hulle geweet het dat die losgelate voëls belangrike boodskappe dra. Sommige van die posduiwe het baie bekend geword onder die infanteriesoldate vir wie hulle gewerk het.